চিকিৎসায় সাড়া দিচ্ছেন আক্রান্ত দুই নার্স

কলকাতা: নিপা ভাইরাসের (Nipah virus) উদ্বেগের মধ্যেই কিছুটা ভাল খবর। বারাসাতের বেসরকারি হাসপাতালে দুই নার্সের মধ্যে চিকিৎসায় সাড়া দিচ্ছেন নিপা ভাইরাসে আক্রান্ত পুরুষ নার্স (Two Nurses Infected Nipah virus)। মহিলা নার্স এখনও সংকটজনক অবস্থায়। তবে এদের মধ্যে কেউই এখনও বিপদমুক্ত নন। বেলেঘাটে আইডি হাসপাতালে নিপায় আক্রান্ত সন্দেহে ভর্তি থাকা দুজনের অবস্থা এখন স্থিতিশীল।

নিপায় আক্রান্ত এই দুই নার্সের চিকিৎসা চলছে বারাসতের একটি বেসরকারি হাসপাতালে। তাঁদের দু’জনের নমুনা পাঠানো হয়েছিল পুণেতে। রিপোর্টে দু’জনের শরীরে নিপা ভাইরাসের অস্তিত্ব মেলে। দুই নার্সের অবস্থা অত্যন্ত সঙ্কটজনক ছিল। তাঁদের ভেন্টিলেশনে রেখে চিকিৎসা করা হচ্ছিল। সূত্রের খবর, চিকিৎসায় সাড়া দিচ্ছেন নিপা ভাইরাসে আক্রান্ত পুরুষ নার্স। এতদিন কোমায় থাকলেও তাঁর শারীরিক অবস্থার উন্নতি হয়েছে।বর্তমানে বারাসাতের নারায়ণা হাসপাতালে ভর্তি রয়েছেন ওই পুরুষ নার্স। তাঁকে ভেন্টিলেটর থেকে বের করার প্রক্রিয়া চলছে বলে হাসপাতাল সূত্রে খবর। এ ছাড়াও রাজ্যে নতুন করে নিপায় কেউ আক্রান্ত হননি বলে স্বাস্থ্য দফতর সূত্রে খবর। আক্রান্তদের চিকিৎসার জন্য দাদরা থেকে আনা হয়েছে ওষুধ (অ্যান্টিভাইরাল)।

আরও পড়ুন: সরস্বতী পুজোর- ২৩ জানুয়ারি পরীক্ষা নয়, বাংলার আবেদন পিছিয়ে গেল JEE মেন

পাশাপাশি বেলেঘাটা ID সূত্রে খবর, ওই হাসপাতালে নিপায় আক্রান্ত সন্দেহে আইসোলেশনে রাখা ডাক্তার ও নার্সের অবস্থা স্থিতিশীল। তবে তাঁদের শরীর থেকে নেওয়া নমুনার রিপোর্ট এখনও আসেনি। এদিকে স্বাস্থ্য় দফতর সূত্রে খবর, নদিয়া থেকে যে ৪৫ জনের নমুনা পরীক্ষার জন্য় কল্যাণী AIIMS-এ পাঠানো হয়েছিল, তার সবকটির রেজাল্টই নেগেটিভ এসেছে। গত সোমবার রাজ্যের মুখ্যসচিব নন্দিনী চক্রবর্তী দুই নার্সের নিপা ভাইরাসে আক্রান্ত হওয়ার বিষয়টি জানান। পাশাপাশি, এটাও জানিয়েছিলেন যে, গোটা পরিস্থিতির উপর নজর রাখছেন মুখ্যমন্ত্রী মমতা বন্দ্যোপাধ্যায়। অযথা আতঙ্কিত না-হয়ে সকলকে সতর্ক থাকার বার্তাও দেওয়া হয়েছে রাজ্য সরকারের তরফে।